Má tá tú ag rith timpeall an bhaile mhóir i ndiaidh do chinn agus bronntanas amháin eile fós le fáil agat — ná bí buartha! Suigh síos. Oscail suíomh oifigiúil Fhéile na Gealaí, agus ceannaigh péire ticéad don fhéile is fearr in Éirinn.



Sea, a chairde, tá na ticéid d’Fhéile na Gealaí 2020, a bheidh ar siúl i Ráth Chairn na Mí an samhradh seo chugainn, ar fáil díreach in am don Nollaig. €75 a chosnóidh ticéad chuig an bhféile champála i nGaeltacht na Mí ort, agus is fearr ticéad a cheannach luath seachas mall, mar ardófar an praghas i ndiaidh Lá Fhéile Pádraig 2020.

Beidh an fhéile féin ar siúl ar an 12-14 Meitheamh agus táthar ag súil le ceiliúradh mór i mbliana mar beidh Féile na Gealaí cúig bliana ar an bhfód. Cuireadh tús leis an bhféile in 2016 i ndiaidh don mhórfhéile Ravelóid a bhí beartaithe do Chaisleán Ard Ghiolláin i mBaile Átha Cliath titim as a chéile.

Tháinig slua réasúnta beag go Ráth Chairn i mí an Mheithimh 2016 agus tá fás leanúnach ar an bhféile ó shin. Anuraidh, tháinig ceoltóirí agus lucht freastail ó Albain agus tíortha eile i gcéin le páirt a ghlacadh sa scléip i gContae na Mí.

Beidh tuilleadh eolais ar fáil faoi na ceoltóirí agus gach rud eile go luath san Athbhliain agus, ar ndóigh, beidh NÓS ann leis an scéal a scaipeadh!